  Майя Бывальцева Удмуртилэн командаез X Огъяросси тол гурт шудонъёсын 600 сюрсозь улӥсен улосвылъёс пӧлын нырысетӥ инты басьтӥз. Кыкетӥ но куинетӥ интыосын -  Новосибирск улосвыллэн но Чувашилэн командаоссы. Элькунмылэн сборнояз Глаз, Юкаменск, Шаркан но Якшур-Бӧдья ёросъёсысь 19 спортсменъёс пыриськизы. Со сярысь улосвыл тӧролэн но кивалтэтлэн пресс-службаез ивортӥз. Ӵошатсконъёс Пермьын 16-20 южтолэзе ортчизы. Ӵошатсконъёсы 45 улосвылъёсысь 700 пала адями люкаськиз. Соос куасэн бызьылонын, полиатлонын, шахматэн но шашкиен шудонын кужымзэс мертазы, озьы ик спортэн вырись семьяос, скал кыскисьёс но механизаторъёс троеборьеын нюръяськизы Вань пыриськисьёс пӧлын огъя зачётын Удмуртия ньылетӥ инты басьтӥз. Вормисе потӥз Пермь шаерлэн командаез, кыкетӥ но куинетӥ интыосын Челябинск но Курган улосвыллэн сборнойёссы. Куасэн бызьылонъя огъя зачётын элькунмылэн командаез кыкетӥ инты басьтӥз. Якшур-Бӧдья ёросысь Владимир но Виталий Дьяконовъёс кык азвесь, кык бронза медальёс но эстафетаын азвесь медаль утӥзы. Полиатлонын асьме спортсменъёс нырысетӥ луизы. Юкаменск ёросысь Николай Злобин зарни медаль утӥз, Карина Зямбаева – бронза. Спортэн вырись семьяос пӧлын Глаз ёросысь Дзюинъёс (нылынызы) ньылетӥ инты басьтӥзы. Шаркан ёросысь Рычковъёс (пиенызы) 8-тӥ интыын. Скал кыскисьёслэн ӵошатсконазы Юкаменск ёросысь Зульфия Арасланова но Галина Ившина 10-тӥ луизы. Соос куасэн бызьылонын, гира ӝутъянын ӵошатскизы, скал кыскон аппаратэз сэрттӥзы-бичазы. Юкаменск ёросысь механизаторъёс Алексей Огородов но Сергей Малых огъя зачётын 24-тӥ инты басьтӥзы. Соос озьы ик куасэн бызьылӥзы, гира ӝутъязы, со сяна, тракторен валтонын быгатонлыксэс возьматӥзы. Тодэ вайытом, Х Огъяросси тол гурт шудонъёс «Демография» йӧскалык ӵектослэсь «Спорт – норма жизни» федерал ӵектоссэ быдэсъян улсын ортчиз. Гурт спортсменъёслэн нырысетӥ ӵошатсконъёссы нырысьсэ 2003-тӥ арын 5-8 южтолэзе Ижкарын ортчизы. Со дырысен тол Шудонъёс кык арлы одӥг пол радъясько.  Тегъёс: Спорт Удмуртия Россия гуртшудонъёс  